Påskekrim: Denne må du se!
PÅSKEKRIM: «Shetland» er moderne britisk krim på sitt beste. Shetland, sesong 7. Britisk krimserie i seks deler. Med Ashley Jensen og Alison O’Donnell m.fl. NRK1 fra mandag 25. mars. NRK TV fra fredag 22. mars. Hvis dette var en dokumentar ville Shetland hatt høyere mordrate per innbygger enn Juarez og Tijuana, to av verdens aller farligste byer. Heldigvis er dette bare god fiksjon, basert på Anne Cleeves’ krimromaner. Spektakulært «Shetland» er britisk tv-krim på sitt beste. Et solid, psykologisk drama som bygger seg sakte opp. Med troverdige karakterer og en glimrende rollebesetning. På sett og vis kunne dramaet spunnet seg ut nesten hvor som helst. Plasseringen på de værharde Shetlandsøyene skaper et spektakulært bakteppe for handlingen. Å legge krim og spenning til et begrenset geografisk, kulturelt og sosialt miljø, gjør at det oppstår en nærhet mellom karakterene som ville vært lite troverdig om rammene var en pulserende storby. Ofre og overgripere kan være nære. Det samme gjelder for etterforskerne. I denne syvende sesongen av «Shetland» blir dette veldig tydelig, nesten hjerteskjærende. Ny hovedperson Detektiv Jimmy Peréz er ute av serien med denne sesongen. Han blir godt erstattet av karakteren Ruth Calder, en shetlandskvinne som har slått seg opp i London-politiet. Handlingen begynner i den britiske hovedstaden, men snart må Calder venne hjemme til oppvekstens øyrike. Lettere storbyarrogant møter hun noen av livets mange spøkelser på hjemstedet. Det får følger for handlingen. Sammen med den lokale etterforskeren Alison «Tosh» McIntosh leder hun etterforskningen av kriminalsaken som utvikler seg fra et drap i London som kanskje, eller kanskje ikke, er begått av en ung kvinne fra nettopp Shetland. Familiehemmeligheter dekker over det ene etter det andre i denne sesongen. Uansett hvilken stein etterforskerne snur, avdekker de en ny hemmelighet. Det er mye stein på Shetland. Dette er en spennende og vellaget påskekrim som absolutt må ses.
Den britiske krimserien "Shetland" er tilbake med sesong 7 på NRK1 fra 25. mars og NRK TV fra 22. mars. Serien er basert på Anne Cleeves' krimromaner, og denne sesongen introduserer en ny hovedperson, Ruth Calder, en kvinne fra Shetland som jobber i London-politiet.  Handlingen starter i London, men beveger seg til Shetlandsøyene, hvor Ruth Calder og den lokale etterforskeren Alison "Tosh" McIntosh etterforsker et drap som kan ha blitt begått av en ung kvinne fra Shetland. Denne sesongen er preget av mange skjulte familiehemmeligheter som gradvis avdekkes under etterforskningen.